als_Latn dik_Latn azb_Arab
Universiteti i Prishtinës “Hasan Prishtina” ka shënuar 45 vjetorin e themelimit përmes një mbledhje solemne të Senatit në të cilën përpos senatorëve ishin prezent edhe Ministri i Arsimit, Shkencës dhe Teknologjisë, Këshilli Drejtues i UP-së dhe studentët më të dalluar të këtij Universiteti.
Rektori i UP-së Prof. Dr. Ramadan Zejnullahu ka përkujtuar të gjithë ata të cilët dhanë kontribut për Universitetin e Prishtinës. “Sot jemi këtu për të shënuar 45 vjet të punës së Universitetit të Prishtinës, si dhe për të shprehur mirënjohje për të gjithë ata që dhanë kontributin e vet për ngritjen e këtij institucioni.” Ai gjithashtu shtoi se “45 vjet nuk është kohë e gjatë për historinë, por është kohë e gjatë për jetën e njeriut. Dhe, për këto 45 vite ne kemi pasur kohë të reflektojmë se çfarë kemi bërë dhe çfarë nuk kemi bërë. Krahas të arriturave, kemi pasur edhe dështime që do të kishim dashur të mos i kemi, por ja që kanë ndodhur. Ndonjëherë nuk e kemi thënë atë që, si intelektualë dhe akademikë, është dashur ta themi; herën tjetër nuk kemi vepruar ashtu si intelektualët dhe akademikët duhet të veprojnë; e shumë shpesh nuk u kemi dhënë të rinjve shembull të mirë se si duhet të sillet një intelektual dhe akademik. Rezultat i gjithë këtyre lëshimeve është fakti se Universiteti sot nuk ndodhet aty ku do të dëshironim të ishte, me gjithë se vazhdon të jetë institucioni më i madh dhe më prestigjioz i arsimit të lartë në Kosovë. Por, siç e thashë 45 vjet nuk janë kohë e gjatë për historinë, prandaj kemi mundësi dhe duhet të gjejmë forcë të përmirësohemi aty ku ka nevojë për t’u përmirësuar."
Ndërsa Ministri i arsimit Prof. Dr. Arsim Bajrami në këtë përvjetor theksoi se Universitetit i Prishtinës duhet të jet në fokus për shkak të aktivitetit të tij akademik. “Ne dëshirojmë që mos të jetë gara se kush do të bëhet rektor, dekan apo prodekan por kush do të jetë profesor i mirë kush do të jetë hulumtues i mirë, kush do të jetë shkencëtar i mirë. Mos të kemi protesta të studentëve për pakënaqësi rreth zgjedhjeve në universitet, por le të kemi protesta, pakënaqësi të studentëve për kualitetin, për cilësinë, metodologjinë e mësimit.”
Me rastin e shënimit të përvjetorit të 45 të themelimit të UP-së u ndanë mirënjohje për 28 studentët më të dalluar të këtij Universiteti.
Fjalimin e plotë të Rektorit Zejnullahu mund ta shkarkoni këtu.
als_Latn als_Latn als_Latn als_Latn als_Latn